recursal/SuperWikiNEXT-32B huggingface dataset:
**London-erklæringen for global fred og motstand mot ekstremisme** (engelsk: *London Declaration for Global Peace and Resistance against Extremism 2011*) er en erklæring som ble presentert under Peace for Humanity-konferansen som ble arrangert av Minhaj-ul-Quran International i regi av Muhammad Tahir-ul-Qadri på Wembley Arena i London 24. september 2011. Erklæringen slår fast at alle mennesker har iboende verdighet og rettigheter som «frihet fra fattigdom, undertrykkelse, frykt og fordommer og rett til trosfrihet, tilbedelse og ytring».

Rundt 12 000 muslimer var deltagere på konferansen. I tillegg til Muhammad Tahir-ul-Qadri talte også Ghazala Hassan al-Qadri og Hassan Mohi-ud-Din Qadri. Det ble også vist videoappeller fra den britiske statsministeren David Cameron, visestatsminister Nick Clegg, Labours leder Ed Miliband, FNs generalsekretær Ban Ki-Moon og Den anglikanske kirkes øverste leder, erkebiskopen av Canterbury Rowan Williams. Religiøse ledere fra kristendommen, islam, sikhismen, buddhismen, jødedomen og hinduismen deltok også med bønner i seremonien.

Representatives of different religions, London-erklæringen for global fred og motstand mot ekstremisme
Organisasjonen som står bak erklæringen opplyser om at de nå har over 200 000 som har sluttet seg til, og håper å nå en million i løpet av 2012.

Erklæringen sier blant annet: «Terrorismens vilkårlige natur som de siste årene har drept flere sivile og andre ikke stridende enn den har stridende, er ikke-islamsk, ikke-jødisk, ikke-kristen og den er faktisk uforenlig med den sanne lære i alle trosretninger.» Den «fordømmer utvetydig antisemittisme (noen ganger farlig forkledd som antisionisme), islamofobi (noen ganger farlig forkledd som patriotisme) og alle andre former for rasisme og fremmedhat.» Muslimske ekstremister har forsøkt å hindre spredningen av erklæringen via angrep på nettsiden som publiserer den.

Referanser
----------

1. 1 2  «London erklæringen for global fred & motstand mot ekstremisme». Arkivert fra originalen 7. desember 2011. Besøkt 29. januar 2012.
2. ↑  Muslim peace conference condemns terrorism – BBC
3. ↑  «Sign The Declaration». Arkivert fra originalen 15. februar 2012. Besøkt 29. januar 2012.
4. ↑  Thousands of Muslims rally against extremism in London – The Times of India
5. ↑  Extremists block Muslim website just hours after it appears online. *Metro* 26. september 2011

Eksterne lenker
---------------

* londondecleration.com
**Erytropoietin** (forkortet **EPO**) er et hormon som stimulerer utviklingen av røde blodlegemer. Som legemiddel benyttes det til behandling av pasienter med alvorlig blodmangel, og kan være et alternativ til blodoverføring.

EPO øker kroppens egenproduksjon av røde blodlegemer. Stoffet produseres normalt i spesielle celler i nyrene med øket produksjon ved redusert oksygenmetning. Stoffet virker i benmargen og øker produksjonen av hemoglobin. I 1989 ble kunstig fremstilt EPO godkjent som legemiddel.

Opphold i høyden gir redusert trykk av oksygen og gir dermed øket produksjon av EPO og høyere produksjon av hemoglobin og er bakgrunnen for idrettsutøvernes høydetrening. Denne effekten kan også oppnås ved å oppholde seg i rom med redusert gasstrykk og dermed lavere oksygentrykk, såkalte høydehus.

På grunn av effekten på økt hemoglobinkonsentra­sjon i kroppen, er middelet nyttet som dopingmiddel og er oppført på WADAs liste over forbudte stoffer. Høye doser av EPO er farlig siden det kan forårsake blodpropp, spesielt i kombinasjon med væsketap.

I forbindelse med Tour de France 2008 ble flere utøvere utestsengt for bruk av «tredjegenerasjons-EPO»: (Continuous erythropoietin receptor activator, CERA. Siden har også utøvere fra flere utholdenhetsidretter testet positivt for bruk av CERA. Preparatet står på WADAs liste over forbudte stoffer i idretten.

Referanser
----------

1. ↑  Forskningsrådet.no – Raskere EPO-test utfordrer doperne Arkivert 27. februar 2014 hos Wayback Machine. (Av Inga Elizabeth Bruskeland. Publisert 14. februar 2008, besøkt 1. november 2012)
2. 1 2  WADA: WADA Prohibited list 2010 Arkivert 11. september 2013 hos Wayback Machine. (PDF), besøkt 6 september 2010
3. ↑  Antidoping Norge: S2. Hormoner og relaterte substanser[*død lenke*], besøkt 6. september 2010
4. ↑  Aftenposten (21. juli 2010): Nummer 18 i CERA-rekken, besøkt 6. september 2010

|  |  |
| --- | --- |
| Oppslagsverk/autoritetsdata | Store Danske Encyklopædi **·** Store Danske Encyklopædi **·** Store Danske Encyklopædi **·** GND **·** LCCN **·** NDL
 |

| * v
* d
* r
Helsemessige forbehold |
| --- |
| Helsenotis | Du bør aldri bruke informasjon fra internett, inkludert Wikipedia, som eneste kilde til avgjørelser eller tiltak i helsemessige spørsmål. Ved legemiddelspørsmål bør du rådspørre apotek eller lege, ved helsespørsmål relevant autorisert helsepersonell, og ved dyresykdom bør du rådspørre veterinær. Bruk aldri reseptbelagte legemidler uten etter råd fra lege. Søk råd på apoteket ved bruk av reseptfrie legemidler, kosttilskudd og naturmidler, spesielt om du også bruker reseptbelagte midler. Bruk av flere legemidler samtidig kan gi utilsiktede effekter. |
*Denne artikkelen omhandler den rette trompeten fra middelalderen. For det romerske militærinstrumentet med bøyd rør, se buccina*
Busine, *Museu de la Música de Barcelona*
Miniatyr fra *Cantigas de Santa Maria* (ca. 1250–1284), Cantiga 320.
Lyd fra en busine
**Busine** (fra gammelfransk *buisine*, også *buysine*, *buzine*, *heroldtrompet*, *anafil*) er en trompetvariant fra middelalderen som ble brukt som seremoni- og militærinstrument.

Businen er oftest laget av metall og har et rett, mellom én og to meter langt (vanligvis) sylindrisk rør som vider seg svakt ut til et lite sjallstykke. På avbildninger av businespillere henger ofte et adelsbanner fra instrumentet. Det var ikke uvanlig å framstille engler som businespillere.

Navnet kommer fra et lignende romerske militærinstrumentet med bøyd rør, *buccina*. Busine er første gang dokumentert i *Rolandskvadet* fra rundt 1100, og da sannsynligvis som et samlebegrep for horn og trompeter. Rundt 1300 ble navnet brukt om rette trompeter importert fra Midtøsten under Korstogene.

Instrumentnavnet *posaune* er en forvansking av *busine* via *busaun*.

Kilder
------

* *Encyclopædia Britannica*

Referanser
----------

1. ↑  Brown, Howard Mayer (2000). «Buisine». *New Grove Dictionary of Music and Musicians*.
2. ↑  Bowles, E.A. (1961). «Unterscheidung der Instrumente Buisine, Cor, Trompe, und Trompette». *Archiv für Musikwissenschaft*. 43: 52–72.

|  |  |
| --- | --- |
| Oppslagsverk/autoritetsdata | Encyclopædia Britannica **·** Brockhaus Enzyklopädie
 |
**Lomsdalselva** er ei elv i Søndre Land kommune i Innlandet. Den drenerer de østlige delene av høydedraget mellom Randsfjorden og Begnadalen, og munner ut i Randsfjorden ved Lomsdalen. Elva er 13,4 kilometer lang, eller 34,5 km regnet fra øverste kilde. Den har et nedbørfelt på 185,48 km² og middelvannføringen ved munningen er 2,81 m³/s.

Elvas løp
---------

Vassdraget øverste utspring er fra Hovdevatna i Nordre Land kommune, nord for Store Skjellingshovde. Herfra renner Hovdebekken ned til Øyvatnet (639 moh.), hvor en rekke andre små skogsbekker også munner ut. Fra Øyvatnet renner Øyvasselva mot sørøst ned til Grevssjøen (552 moh.), hvor den skifter navn til Grevssjøelva og fortsetter ned til tre små vatn kalt Stortjernet, Åboren og Veslevatnet. Elva skifter igjen navn, nå til Lygna, og renner mot sør til den ved Åmot renner sammen med Sandungselva fra Selsjøen. Samløpet danner selve Lomsdalselva, som fortsetter mot sør til Lomsjøen (250 moh.) Fra Lomsjøen renner elva mot sørvest den siste strekningen ned til munningen i Randsfjorden ved Lomsdalen.

Mesteparten av nedbørfeltet er skogkledt, og har mange små og mellomstore innsjøer, og relativt mye myr. Over hele vassdraget finnes spor etter tidligere tiders tømmerfløting, da mange vann og tjern ble demmet opp for å lette fløtingen.

Fiske
-----

Lomsdalselva er gyteelv for storørretstammen i Randsfjorden. Den har også en bestand av elvemusling.

Vern
----

Vassdraget ble vernet mot kraftutbygging i Verneplan I for vassdrag i 1973. Vernet ble begrunnet med at vassdraget hadde preg av urørthet, at det var en viktig del av et landskap med mye skog og kulturminneverdier, og at det var viktig for friluftslivet.

Fotnoter
--------

**Type numrering**
1. ↑  Under «Hovedelv» oppgir NVE Atlas en lengde på 35,7 km, men dette inkluderer en strekning på 1,2 km fra elvemunningen til vassdragets teoretiske midtlinje i Randsfjorden.

Referanser
----------

1. 1 2  «NVE Atlas». *Vassdrag – Elvenett.*  Norges vassdrags- og energidirektorat. Besøkt 18. februar 2015
2. 1 2  «NVE Atlas». *Vassdrag – Nedbørfelt – Regine-enhet.*  Norges vassdrags- og energidirektorat. Besøkt 18. februar 2015
3. 1 2  «012/17 Lomsdalselva». *nve.no*. Norges vassdrags- og energidirektorat. 15. juni 2021. Besøkt 17. oktober 2021.
**Esagila** (sumerisk for «hus-som-løfter-hodet») var Marduks tempel (Bel-Marduk-tempelet), sør for Etemenanki som vi kaller Babelstårnet, et 92 meter høyt tempeltårn. Ifølge myten forsvarte Marduk de andre gudene mot Tiamat, drepte henne, bygget Esagila som universets sentrum, og skapte menneskene.

Tempelet ble ferdigstilt av Ashurbanipal. Det ble senere ødelagt av Xerxes under beleiringen av Babylon i år 482 f.Kr. Da Alexander den store inntok Babylon, satte han seg fore å restaurere Esagila til dets opprinnelige form, men fant ut at det ville ta 10 000 mann to måneder bare å fjerne jorden over ruinene. Antiochos Soter hevdet å ha restaurert tempelet, slik at tempeltjenesten pågikk på 200-tallet f.Kr.

Ifølge Herodot stjal kong Xerxes en statue fra Esagila under plyndringen av byen. Babylon ble utgravd i årene 1899–1917, men få verdigjenstander er funnet i Esagila som ble utplyndret alt i oldtiden.

Referanser
----------

1. ↑  Esagila, *Livius.org*
2. ↑  Babylon i *Nordisk familjebok* (2. utgave, 1904)
3. ↑  Esagila, *Livius.org*
4. ↑  Esagila, *Britannica*

Eksterne lenker
---------------

* The Ancient Middle Eastern Capital City — Reflection and Navel of the World by Stefan Maul ("Die altorientalische Hauptstadt — Abbild und Nabel der Welt," in *Die Orientalische Stadt: Kontinuität. Wandel. Bruch.* 1 Internationales Kolloquium der Deutschen Orient-Gesellschaft. 9.-10. Mai 1996 in Halle/Saale, Saarbrücker Druckerei und Verlag (1997), p. 109-124.

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica
 |
**Orientalisme**, også kjent som **orientalistikk**, refererer ofte til det vitenskapelige studiet av orientalske eller østlige kulturer. Studiet, som omfatter samfunn, kultur, språk og folk, hadde sin storhetstid i kolonitiden.

Mer generelt kan orientalisme referere til et vestlig, og gjerne stereotypt, syn på østlig kultur. Motsatsen til orientalisme er oksidentalisme.

Orientalismen i henhold til Said
--------------------------------

Ordet «orientalisme» brukes idag ofte for å beskrive en eurosentrisk virkelighetsbeskrivelse, der «den andre» ikke selv får forklare hva som skjer, men beskrives gjennom et vestlig/europeisk filter og virkelighetsforståelse. 

Denne bruken av ordet «orientalisme», stammer fra Edward Saids bok *Orientalismen* fra 1978, der han karakteriserer «orientalisme» som studiet av «det andre», og han kritiserer vestlige eksperter på Midtøsten for å legge eurosentriske kategorier til grunn for sin forståelse av området. Gjennom slike tolkninger av Midtøsten, og resten av Verden, som «den andre», som noe som stod i et motsetningsforhold til Vesten, mente Said, at slike forfattere rettferdiggjorde Vestens kolonisering og innblanding i resten av verden. Orientalisme, som studiet av Østen, behøver ikke å være eurosentrisk eller å være en pådriver for kolonisme og imperialisme. Etter at Said sin bok ble publisert, har ordet «orientalisme» blitt mindre brukt for å beskrive slike studier og ord som «område-studier» brukes i stedet.

Sentralt i orientalismen som tenkemåte står et hierarkisk forhold mellom den som ser og den som blir både sett og definert ut fra forestillingene til den som ser. Et hovedprinsipp sies å være det hierarkiske forholdet, basert på en serie dikotomier, mellom imperialister og kolonier, myndigheter og undersåtter, menn og kvinner, hvite og fargede, økonomisk akkumulasjon i vesten og utbytting i koloniene.

Referanser
----------

1. ↑  Tobias Hübinette (29. mai 2002). «Orientalism före och efter Said. Paper presenterat vid seminarieserien Orientalism revisited: Cultural relativity and inter- cultural communication, Center for Pacific Asia Studies, Stockholms universitet.» (PDF). Arkivert fra originalen (PDF) 18. juni 2011.

|  |  |
| --- | --- |
| Oppslagsverk/autoritetsdata | GND **·** LCCN **·** BNF **·** BNF (data) **·** HDS **·** NDL **·** NKC
 |
**Erzsébet Balázs** (født 15. oktober 1920 i Budapest, død 24. november 2014) var en ungarsk turner som deltok i de olympiske leker 1948 i London.

Balázs vant en olympisk sølvmedalje i turn under Sommer-OL 1948 i London. Hun var med på det ungarske damelaget som kom på andreplass i lagkonkurransen bak Tsjekkoslovakia. De andre på laget var, Anna Fehér, Erzsébet Gulyás-Köteles, Irén Karcsis-Daruházi, Mária Kövi, Margit Nagy-Sándor, Olga Tass og Edit Perényi.

OL-medaljer
-----------

* 1948 Storbritannias flagg London - Sølv Sølv i turn, lagkamp damer Ungarns flagg Ungarn

Referanser
----------

1. ↑   PIM identifier, PIM authority ID PIM131443, besøkt 14. juni 2020[Hentet fra Wikidata]

Eksterne lenker
---------------

* (en) Erzsébet Balázs – Olympedia Rediger på Wikidata

* (en) Erzsébet Balázs – Sports-Reference (OL-resultater – arkivert) Rediger på Wikidata

* (en) Erzsébet Balázs – databaseOlympics.com (arkivert) Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** VIAF
 |
**Peter Blangé** (født 9. desember 1964 i Voorburg) nederlandsk volleyballspiller som deltok i de olympiske leker 1988 i Seoul, 1992 i Barcelona, 1996 i Atlanta og 2000 i Sydney. 

Blangé vant en olympisk sølvmedalje i volleyball under OL 1992 i Barcelona. Han var med på det nederlandske laget som kom på andreplass i volleyballturneringen for menn bak Brasil. Nederland vant semifinalen mot Cuba med 3-0 men tapte finalen med 0-3 mot Brasil. Blangé spilte seks kamper i OL-turneringen.

Fire år senere, under Sommer-OL 1996 ble han olympisk mester i volleyball med det nederlandske volleyball-laget. De vant semifinalen mot Russland med 3-0 og finalen mot Italia med 3-2. Blangé spilte åtte kamper i turneringen.

OL-medaljer
-----------

* 1996 USAs flagg Atlanta - Gull **Gull** i volleyball, menn Nederlands flagg Nederland
* 1992 Spanias flagg Barcelona - Sølv Sølv i volleyball, menn Nederlands flagg Nederland

Referanser
----------

Eksterne lenker
---------------

* (en) Peter Blangé – Olympedia Rediger på Wikidata

* (en) Peter Blangé – Sports-Reference (OL-resultater – arkivert) Rediger på Wikidata

* (en) Peter Blangé – European Volleyball Confederation Rediger på Wikidata

* (en) Peter Blangé – World of Volley Rediger på Wikidata

* (it) Peter Blangé – Lega Pallavolo Serie A (menn) Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |
**RV «Knorr»** er et forskningsfartøy eid av den amerikanske marinen, men driftet av Woods Hole Oceanographic Institution i USA. «Knorr» er kanhende mest kjent for sin rolle under funnet av vraket av RMS «Titanic» 1. september 1985.

«Knorr» ble i årene 1989-1991 forlenget med ti meter, og et nytt fremdriftsmaskineri og -system ble installert, i tillegg til flere lugarer og større laboratorieplass. Skipet har i løpet av karrieren seilt mer enn én million nautiske mil.

Historie
--------

Skipet er oppkalt etter Ernest R. Knorr, en hydrograf og kartograf ansatt som sjef for kartleggingstjenesten i den amerikanske marinen fra 1860. Han var ansvarlig for marinens første systematiske kartleggingsprosjekt fra 1860 til 1885.

«Knorr» ble bygget som et forskningsskip for den amerikanske marinen, som et «Auxiliary General-purpose Oceanographic Research vessel» (AGOR). Hun var opprinnelig utstyrt med to Voith Schneider-propeller, som gjorde henne svært manøvrerbar, om enn forholdsvis treg. Skroget har isforsterket baug, selv om det ikke har isbryterkapasiteter.

I 1989 ble skipet dokksatt, og heist på land. Her ble skipet kuttet i to, og skroget forlenget med ti meter. Voith Schneider-propellene ble byttet ut til fordel for tre Z-drev (to hovedrev akter, én baugpropell forut) med diesel-elektrisk drift. Dette gjorde skipet noe hurtigere, og reduserte også uønskede vibrasjoner i skroget under seilas. Evnen til å holde en gitt posisjon i vannet ble også ivaretatt. Skipet fikk i 2003 installert et nytt automatisk dynamisk posisjoneringssystem, levert av Kongsberg Marine. Dette systemet gjør at skipet kan holde en bestemt posisjon i vannet med svært stor nøyaktighet.

Eksterne lenker
---------------

* (en) IMO 7738618 – kategori av bilder, video eller lyd på Commons Rediger på Wikidata
* (en) RV «Knorr» – Den internasjonale sjøfartsorganisasjonen Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |
**RTP1** er Portugals nest eldste TV-kanal og kulturkanalen til allmennkringkasteren Rádio e Televisão de Portugal. Kanalen ble etablert i 1968 og var i 2017 landets tiende største TV-kanal med en markedsandel på kun 1,4 prosent.

Bakgrunn
--------

Radiotelevisão Portuguesas TV-tjeneste startet 15. desember 1955 og prøvesendinger startet for fullt året etter. 7. mars 1957 begynte RTP med ordinære TV-sendinger, og fjernsynsnettet ble gradvis utbygd utover i 1960-årene.

25. desember 1968 startet RTP opp sin andre TV-kanal, RTP2. Under Salazar-regimet ble RTP-kanalene i stor grad brukt som talerør for myndighetene. Etter nellikrevolusjonen i 1974 som veltet diktaturet, startet RTP tester med farge-TV i 1975, og først i 1980 innførte RTP regulære farge-TV-sendinger.

Mens RTP1 henvender seg til et bredt publikum, retter RTP2 seg mot et nisjepublikum. Kanalen sender kultur- og faktaprogrammer samt barneprogrammer. Selv om RTP2 er landets nest eldste TV-kanal, er den bare landets tiende mest sette kanal med en markedsandel på 1,4 i 2017.

Referanser
----------

1. 1 2  «CAEM - Top canais». *caem.pt* **(engelsk)**. Arkivert fra originalen 9. oktober 2017. Besøkt 18. desember 2017.
2. ↑  «History and Tv in Portugal | E-Story». *www.e-story.eu* **(italiensk)**. Besøkt 18. desember 2017.
3. ↑  Domínguez, César; González, Anxo Abuín; Sapega, Ellen (15. oktober 2016). *A Comparative History of Literatures in the Iberian Peninsula* **(engelsk)**. John Benjamins Publishing Company. ISBN 9789027266910.
4. ↑  «História | Empresa | RTP». *Empresa* **(portugisisk)**. Besøkt 18. desember 2017.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | VIAF
 |
Verdigris River ved Coffeyville i Kansas
**Verdigris River** er en sideelv til Arkansas River. Den ligger i det sørøstlige Kansas og i det nordøstlige Oklahoma i USA. Elven er cirka 451 km lang. Elven går via Arkansas. 

Verdigris-elven blir dannet i nærheten av Madison i Kansas ved konvergens av to korte bekker som har sitt utspring der. Elven renner hovedsakelig sørover gjennom hele kursen sin. Sør for byen Coffeyville, går elven Oklahoma River. Verdigris blir en del av Arkansas River, nær byen Muskogee, ca en kilometer oppstrøms for munningen av Neosho River. 

Elva er nevnt i memoarene til oppdagere som Zebulon Pike i 1806 og Thomas Nuttall i 1818, og på grunn av den store handelen med pels i dette området hadde mange handelsstasjoner elven langs ruten sin. Navnet Verdigris er avledet fra de spanske ordene Verde, som betyr «grønn» og Gris, som betyr grå på spansk. I traktaten av 1834 med cherokee-indianerne blir Verdigris-elven navngitt som en del av grensen til deres land. 

Byer som ligger i nærheten av Verdigris River opplevde i juli 2007 en stor flom som kom fra denne elven. Dammer som ble bygget av US Army Corps of Engineers skulle forhindre fremtidige flommer for byene i nærheten av Verdigris River. Byggingen av dammer førte til at Verdigris-elven dannet Toronto Lake nær byen Toronto i Kansas og innsjøen Oologah Lake nær byen Oologah i Oklahoma. 

Byer og tettsteder langs Verdigris-elven: 

* Altoona, Kansas
* Benedict, Kansas
* Catoosa, Oklahoma
* Coffeyville, Kansas
* Independence, Kansas
* Madison, Kansas
* Neodesha, Kansas
* Okay, Oklahoma
* Oologah, Oklahoma
* Toronto, Kansas
* Nowata, Oklahoma

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** GeoNames **·** GNIS
 |
Den japanske samurai i rustning, 1860-årene. Foto av Felice Beato.
**Bushidō** (japansk: 武士道) er den strenge morallæren og livsstilen som gjaldt for de japanske samuraiene. Bushidō kan oversettes som «krigerens vei» på norsk.[] Bushidō er løselig analogt med konseptet ridderskap i middelalderens Europa. Akkurat som de europeiske ridderne hadde samuraiene ett sett moralkoder å leve etter som også var basert på en moralsk livsstil. Bushidō går ut på at en kjenner livet i hvert åndedrag en tar, i hver kopp med te, i hvert vindpust, i kirsebærtreet og i hvert liv en tar.

«Veien» i seg selv hadde sitt opphav i samuraienes moralske verdier, vanligvis en kombinasjon av nøysomhet, lojalitet, beherskelse av krigskunst, og ære inntil døden. Født innenfor ny-konfucianismen i fredstiden under Edo-tidens Japan, men bushidō var også påvirket av både shintōisme og zen-buddhisme som tillot samuraienes voldelige eksistens ved å moderere den med visdom og sinnsro. Bushidō utviklet seg mellom 1500- og 1900-tallet, diskutert av lærde som mente de bygde på en arv som gikk tilbake til 900-tallet, skjønt en del forskere har merket seg at begrepet bushidō i seg selv er «sjeldent bevitnet i førmoderne litteratur.»

Under Tokugawa-shōgunatet (også under Edo-tiden) var det en del aspekter av krigerverdiene som ble formalisert i japanske føydal lov.

Begrepet bushidō ble første gang benyttet i Japan på 1600-tallet i *Kōyō Gunkan* (en nedtegnelse av militære prestasjoner). Det kom i vanlig bruk i Japan og i Vesten etter utgivelsen av Nitobe Inazōs *Bushido: The Soul of Japan* i 1899.

Referanser
----------

1. ↑   Sharp, Robert H. (1995): «The Zen of Japanese Nationalism», i: Lopez, Donald, red.: *Curators of the Buddha: The Study of Buddhism under Colonialism*, University Of Chicago Press, s. 111
2. ↑   Hall, John Carey (1910): *Japanese Feudal Laws, The Tokugawa Legislation*, Yokohama, s. 286–319. Arkivert fra originalen den 21. oktober 2012 av *Wayback Machine*.
3. ↑   Willcock, Hiroko (2008): *The Japanese Political Thought of Uchimura Kanzō (1861–1930): Synthesizing Bushidō, Christianity, Nationalism, and Liberalism*. Edwin Mellen Press. ISBN 077345151X. Sitat: «Koyo gunkan is the earliest comprehensive extant work that provides a notion of Bushido as a samurai ethos and the value system of the samurai tradition.»
4. ↑   Ikegami, Eiko (1995): *The Taming of the Samurai*, Harvard University Press, s. 278
5. ↑   Friday, Karl F. (mai 1994): «Bushidō or Bull? A Medieval Historian's Perspective on the Imperial Army and the Japanese Warrior Tradition» i: *The History Teacher* **27** (3), s. 340

Eksterne lenker
---------------

* (en) Bushidō – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** GND **·** LCCN **·** NDL **·** NKC
 |
Må ikke forveksles med RTS 1 (serbisk TV-kanal).

**RTS 1** er en franskpråklig offentlig tv-kanal i Sveits. Kanalen eies av RTS Radio Télévision Suisse, allmennkringkasteren for det fransktalende Sveits.

Bakgrunn
--------

RTS 1 var etterfølgeren til den lokale fjernsynskanalen i Genève, *Télé Genève*, og startet sendinger 1. november 1954. Kanalen begynte med regulære farge-tv-sendinger i 1968. 

Fra starten av het kanalen TSR TV, men da TSR 2 ble etablert i 1997, skiftet kanalen navn til TSR 1. Tv-selskapet TSR fusjonerte 1. januar 2010 med radiokringkasteren Radio Suisse Romande og ble til kringkasteren Radio Télévision Suisse. To år senere skiftet kanalene TSR 1 og TSR 2 navn til RTS Un og RTS Deux, som i 2019 ble til RTS 1 og RTS 2. De to kanalene de to offentlige, riksdekkende franskspråklige tv-kanalene i Sveits. 

RTS 1 er en allmennkanal som henvender seg til et bredt publikum. Kanalen sender egenproduserte show, nyheter, underholdning, kulturprogrammer og serier.

Referanser
----------

1. ↑  «Qu'est-ce que la RTS ?». *rts.ch* **(fransk)**. Besøkt 10. desember 2017.
2. ↑  «Une offre tv pour tous». *rts.ch* **(fransk)**. Besøkt 16. desember 2017.

Eksterne lenker
---------------

* Offisielt nettsted Rediger på Wikidata
**Sysola** (russisk: Сысола, syrjensk: Сыктыв – *Syktyv*) er ei elv i republikken Komi i Russland. Den er ei sideelv til Vytsjegda i Nordre Dvinas nedbørfelt. Elva er 487 km lang, med et nedbørfelt på 17 200 km².

Sysola begynner på de nordrussiske høyder, på grensen mellom republikken Komi og Kirov oblast. Den renner først mot nordvest og mottar mange tilløpselver, og passerer landsbyen Kojgorodok før den gradvis snur mot nord. Elva er sterkt meanderende gjennom hele sitt løp. Vårflommen i elva varer fra slutten av april til midt i juni. Den fryser over i månedsskiftet oktober – november, og er frosset over til vårflommen starter i april. 

Ved sideelva Bolsjaja Vizinga, rundt 10 kilometer fra samløpet med Sysola ligger den større bosetningen Vizinga. Ved Sysolas samløp med Vytsjegda ligger Syktyvkar, hovedstaden i republikken Komi. Byen har sitt navn fra det syrjenske navnet på elva: «Syktyv». 

Sysolas største sideelver er, fra venstre: Kom, Tybju og Bolsjaja Vizinga, og fra høyre: Nydym, Lepju og Poinga. 

De nedre delene av Sysola er seilbar. 

|  |  |
| --- | --- |
| Oppslagsverk/autoritetsdata | GeoNames
 |
**Embraer EMB-314 Super Tucano** (også kjent som **ALX** eller **A-29**) er et brasiliansk kampfly proudusert av Embraer. Flyet fløy for første gang i 1996, og er drevet av én turboprop-motor. Det er utviklet for pilottrening og lette kampbruk, og har moderne avionikk- og våpensystemer.

Historie og utvikling
---------------------

Et lett angrepsfly var opprinnelig en komponenent i Brasils SIVAM-prosjekt. Dette flyet skulle fly sammen med Embraer R-99A og R-99B som da var i tjeneste, og skulle drive avskjæring av ulovlige fly og patruljere Brasils grenser.

ALX-prosjektet ble så startet opp av Brasils luftfrosvar, som også trengte et treningsfly for å erstatte Embraer EMB 326GB Xavante. Prosjektet tok sikte på å ta fram et nytt fly som passet Amazonas-regionen med høye temperaturer og fuktighet, kombinert med et lavt trusselbilde. ALX ble spesifisert til å være et turbopropfly med lang rekkevidde og lite behov for støtte, og skulle kunne operere dag og natt og i dårlig vær, i tillegg til å kunne lande på korte rullebaner med lite fasiliteter.

Den første enseters Super Tucano fra produksjonslinja fløy 2. juni 1999, mens den første flighten med en toseter skjedde 22. oktober samme år.

Varianter
---------

A-29AEnseter for bakkestøtte og oppklaring, angrep og avskjæring av fly med lav ytelse.
A-29BToseter med samme oppgaver som enseteren, men brukes også til opplæring og overvåkning.

|  |  |
| --- | --- |
| Oppslagsverk/autoritetsdata | Store norske leksikon
 |
***Ra*** er en bok skrevet av Thor Heyerdahl og utgitt i 1970.

Under sin ekspedisjon til Påskeøya i 1955-56 hadde Thor Heyerdahl fattet interesse for sivbåter og deres sjøgående egenskaper. Siden studerte han sivbåter i bruk både i Afrika og Sør-Amerika. Inskripsjoner fra det gamle Egypt viste store sivbåter med høye stevner; disse kunne gjerne ha vært brukt til havs. At sivbåter var i bruk på begge sider av Atlanterhavet, kunne tyde på at det hadde vært tidlig kontakt over havet. 

For å teste ut om et sivfartøy kunne krysse Atlanteren, fikk Heyerdahl bygget «Ra» (senere også omtalt som «Ra I»). Fartøyet la ut fra Safi i Marokko i mai 1969 med kurs for Barbados i Karibia. Etter hvert fikk man problemer fordi verken konstruksjonen eller båthåndteringen var optimal. Akterskipet sank mer og mer, og båten begynte å gå i oppløsning. Da det gjensto ca 1000 km av totalt ca 6000, valgte man å forlate «Ra». Året etter brukte Heyerdahl erfaringene med «Ra» i byggingen av «Ra II», som hadde en vellykket og stort sett problemfri seilas over Atlanteren. 

For å vise at mennesker kan samarbeide på tvers av nasjonale og politiske skillelinjer, benyttet Heyerdahl et internasjonalt mannskap på begge ekspedisjonene. 

«Ra II» er utstilt i Kon-Tiki Museet i Oslo.

Eksterne lenker
---------------

* Kon-Tiki Museet
**RTL Télé Lëtzebuerg** (norsk oversettelse: *RTL Luxembourgs fjernsyn*) er en offentlig tv-kanal i Luxembourg og eies av det private mediakonsernet RTL Group. Kanalen ble opprettet høsten 1991 etter at den tidligere franskspråklige RTL Télévision ble privatisert, og luxembourgske politikere ønsket en ny allmennkanal. Selv om kanalen eies av et privat konsern, mottar RTL Télé Lëtzebuerg statsstøtte for å fungere som landets nasjonale tv-kanal og som en promotør av luxembourgsk språk og kultur. Kanalen het de ti første årene RTL Hei Elei. I dag sender RTL Télé Lëtzebuerg underholdning, nyheter og magasinprogrammer på luxembourgsk.

Se også
-------

* RTL9
* RTL Group

Referanser
----------

1. ↑  «RTL Télé Letzebuerg». *Planar*. Besøkt 26. desember 2017.
2. ↑  «History». *www.rtlgroup.com* **(engelsk)**. Besøkt 26. desember 2017.
3. ↑  Grieves, Kevin (28. november 2012). *Journalism Across Boundaries: The Promises and Challenges of Transnational and Transborder Journalism* **(engelsk)**. Palgrave Macmillan. ISBN 9781137272645.

Eksterne lenker
---------------

* Offisielt nettsted Rediger på Wikidata

* (en) RTL Télé Lëtzebuerg – kategori av bilder, video eller lyd på Commons Rediger på Wikidata
En **proposisjon til Stortinget** er et forslag fra Norges regjering til Stortinget om å fatte et vedtak. Dette kan være forslag til vedtak om nye lover, opphevelse eller endring av eksisterende lover eller stortingsvedtak som for eksempel vedtak om budsjettet, tilslutning til internasjonale avtaler eller annet. En proposisjon kan både inneholde forslag til lovvedtak og stortingsvedtak.

Før 1. oktober 2009 var proposisjon til Stortinget kalt *stortingsproposisjon* (*St.prp.*) eller *odelstingsproposisjon* (*Ot.prp.*).

Kategorier
----------

Proposisjon til Stortinget (stortingsvedtak), forkortet Prop. S
Brukes når regjeringen ber Stortinget om å fatte vedtak som ikke er lovvedtak. Det kan gjelde forslag knyttet til statsbudsjettet eller andre forslag til vedtak. Slike proposisjoner behandles av et samlet Storting.
Proposisjon til Stortinget (lovvedtak), forkortet Prop. L
Proposisjoner fra regjeringen som inneholder forslag til vedtak vedrørende lovsaker.
Proposisjon til Stortinget (lovvedtak og stortingsvedtak), forkortet Prop. LS
Proposisjoner fra regjeringen som inneholder konkrete forslag til vedtak vedrørende lovsaker (lovvedtak), alminnelige saker og budsjettsaker (stortingsvedtak).

Eksempler
---------

* Prop. 1 S (2009–2010) Statsbudsjettet
* Prop. 2 S (2009–2010) *Endringer i statsbudsjettet for 2009 under ­Helse- og omsorgsdepartementet for å dekke ekstraordinære utgifter som følge av ny influensa A (H1N1)*
* Prop. 3 L (2009–2010) *Lov om lønnsnemndbehandling av arbeidstvisten i Norsk Luftambulanse i forbindelse med tariffoppgjøret 2009*

Se også
-------

* Lovforslag
* Melding til Stortinget
* Representantforslag
**RTÉ2** er en offentlig irsk tv-kanal og tilhører landets allmennkringkaster Raidió Teilifís Éireann (RTÉ). Kanalen startet faste sendinger 2. november 1978.

Bakgrunn
--------

Mens søsterkanalen RTÉ One startet faste sendinger 31. desember 1961, ble RTÉ2 startet opp høsten 1978. Den er Irlands nest eldste tv-kanal.

RTÉ 2 finansieres delvis av en kringkastingsavgift på fjernsyn og av reklame- og sponsorinntekter. I 2016 fikk kanalen tilført 29,52 millioner euro fra kringkastingsavgiften. I tillegg kom rundt 43 millioner euro fra reklame og sponsing. Kanalen hadde et totalforbruk på 72,5 millioner euro i 2016.

RTÉ2 når 98 prosent av Irlands befolkning og sender i HD-kvalitet på det digitale bakkenettet på Irland. Kanalen er også tilgjengelig over landets kabel-tv-nett og på internettportalen *RTÉ Live*.

Kanalen retter seg mot et yngre publikum og sender idrettsprogrammer samt irske og utenlandske dramaserier, komedieserier og filmer. RTÉ2 er landets tredje største tv-kanal og hadde i 2016 en markedsandel på 9,1 prosent blant seere i alderen 15 til 34 år i det irske tv-markedet. I november 2017 hadde kanalen en markedsandel på 6,6 prosent for tv-markedet samlet.

Referanser
----------

1. ↑  «RTÉ 1960s». *RTÉ Archives*. Besøkt 19. desember 2017.
2. ↑  «RTÉ 1970s». *RTÉ Archives*. Besøkt 19. desember 2017.
3. 1 2  «The RTÉ annual report 2016» (PDF). RTÉ. 2017. Besøkt 19. desember 2017.
4. ↑  «November Reach and Share figures – TAM Ireland». *www.tamireland.ie* **(engelsk)**. Arkivert fra originalen 31. desember 2017. Besøkt 19. desember 2017.

Eksterne lenker
---------------

* Offisielt nettsted Rediger på Wikidata
**Fanny Nathalie Broch** (født 11. desember 1909, død 7. april 2000) var født i Kristiania (dagens Oslo). Hun utdannet seg som kjemiker. I 1945 ble hun ansatt som sosialsekretær ved Christiania Spigerverk, og ble sosialsjef ved samme sted i 1951.

Liv og virke
------------

Fanny Broch var pioner som kvinnelig ansatt ved Spigerverket, både som kjemiker og innenfor datidens HMS-arbeid som sosialkonsulent og senere sosialsjef. Blant oppgavene hennes innenfor HMS-feltet var som administrator, med fellesarrangementer for arbeiderne og med individuell oppfølging av de ansatte. Hun bisto ved sykdom, boligmangel og til å skaffe barnehageplasser. 

Broch var datter av ingeniør ved Norges Statsbaner (NSB) Roar Broch og Henny (Henriette) Broch, født Schulz. Hun hadde artium fra reallinjen og praktiserte ved NSBs kjemiske laboratorium i halvannet år. I 1933 ble hun uteksaminert fra kjemilinjen ved Oslo Tekniske Skole (Oslo ingeniørhøgskole). Etter å ha arbeidet ved NSBs laboratorium og hos Ing. A. Rosted ble hun ansatt ved laboratoriet ved Christiania Spigerverk i 1930. Hun var en av de første kvinnelige ingeniørene ansatt ved fabrikkens laboratorium. Astrid Jacobsen ble ansatt som den første kvinnelige kjemiingeniøren ved fabrikken fra 1918-1922. 

På slutten av andre verdenskrig var hun en del av Spikerverkets ledelse da hun sammen med resten av fabrikkens ledere måtte flykte til Sverige etter at direktør Gunnar Schjelderup ble tatt til fange i 1944.

Allerede i 1935 viste hun interesse for arbeidernes velferd og rettigheter da hun søkte jobben som kvinnelig fabrikkinspektør etter Betzy Kjelsberg. I en artikkel i ukebladet *Vi selv og våre hjem* i 1948 beskrev Broch sitt arbeid som sosialsekretær. Da hadde hun vært ansatt i stillingen i tre år. I artikkelen understreket hun det viktige ved å «ta vare på mennesket bak maskinen.» Ida Knudtzon var Brochs assistent i arbeidet.

Broch arrangerte ferieturer for Spikerverkets pensjonister til fabrikkens feriehjem ved Lyseren fra 1946 og fremover. Hun var også aktivt med i å arrangere bedriftens 100-årsjubileum i 1953.

Referanser
----------

1. 1 2   Historisk befolkningsregister, Historisk befolkningsregister ID pf01036392057612[Hentet fra Wikidata]
2. 1 2   «Begravde i Oslo / Fanny Broch», besøkt 9. februar 2020[Hentet fra Wikidata]
3. ↑  «006 Fanny Nathalie Broch - 08 - 0006 Bogstadveien 2 - 041 - Tellingskretsoversikt - Folketelling 1910 for 0301 Kristiania kjøpstad - Digitalarkivet». *www.digitalarkivet.no* **(norsk)**. Besøkt 6. februar 2020.
4. ↑  «Gravminner i Norge». *www.disnorge.no*. Besøkt 6. februar 2020.
5. ↑  «Nasjonalbiblioteket». *www.nb.no*. Besøkt 6. februar 2020.
6. ↑  «Nasjonalbiblioteket». *www.nb.no*. Besøkt 21. februar 2020.
7. ↑  «Nasjonalbiblioteket». *www.nb.no*. Besøkt 21. februar 2020.
8. ↑  «Nasjonalbiblioteket». *www.nb.no*. Besøkt 6. februar 2020.
9. ↑  Fanny Broch (1948). «"En sosialsekretærs jobb"». *Vi selv og våre hjem*: s. 10–11.
10. ↑  «Nasjonalbiblioteket». *www.nb.no*. Besøkt 21. februar 2020.
11. ↑  «Nasjonalbiblioteket». *www.nb.no*. Besøkt 21. februar 2020.

|  |  |
| --- | --- |
| Oppslagsverk/autoritetsdata | Historisk befolkningsregister
 |
**Vickers Vildebeest** og den tilsvarende **Vickers Vincent** var to store to-til tre-seters dobbeltdekkere, konstruert og bygget av Vickers-Armstrongs og brukt som lette bombefly og torpedobombere i hæren, samt i flere andre roller. Første fly fløy i 1928 og var i tjeneste frem til starten av Andre verdenskrig, og det siste Vildebeests fløy mot Japanske styrker over Singapore og Java i 1942.

Design og utvikling
-------------------

### Vildebeest

Flyet ble bygget etter Air Ministrys spesifikasjon for en land-basert torpedobomber for RAF til å erstatte Hawker Horsley. Prototypen Vildebeest med hel-metall skrog med en sittebrønn, unstaggered med stoffdekkede vinger og haleror ble først fløyet i april 1928 som Vickers Type 132, drevet av en Bristol Jupiter stjernemotor.

Etter første vurdering ble Vildebeest nominert for evaluering mot Blackburn Beagle og Handley Page Hare. Da Jupiter VIII utsatte flyet for vibrasjon ble en ny prototype, Vickers Type 204 utstyrt med en Armstrong Siddeley Panther IIA motor, og etter ytterligere testing ble æVickers konstruksjon bekreftet som vinneren av konkurransen men motorproblemene vedvarte inntil typen ble testet med en ny versjon av Jupiter, senere ble kjent som Bristol Pegasus. En første ordre ble plassert i 1931 for ni fly, og første ble levert i september 1932.

Videre produksjonen fulgte med en forbedret versjon utstyrt med en 635 Hk Pegasus IIM3 i tjenesten, men etter bare 30 eksempler hadde blitt produsert bad Air Departementet har om en endring som la til plass til et tredje crew, og som ble betegnet Vildebeest Mk.III, hvorav 150 eksemplarer ble bygget for RAF.

Mark IV fikk en mye kraftigere, 825 Hk Bristol Perseus sideventilert stjernemotor montert i en NACA [[cowling]] som fikk en betydelig bedre ytelse, økt maksimal hastighet til 251 km/t og klatreevnen til 4,3 m/s. Imidlertid, i denne versjonen fikk Perseus problemer med overoppheting, og denne versjonen ble dermed ansett som uskikket for tropisk tjeneste med produksjon begrenset til 18 som alle ble plasert ved hjemmebaserte skvadroner.

Vickers Vincent
### Vincent

I 1931 utarbeidet Vickers på eget initiativ en ny versjon av Vildebeest for å erstatte RAF's Westland Wapitis og Fairey IIIF, til Hærens engasjement i Midtøsten. Vellykkede tester ble gjennomført i Midtøsten, Sudan og Øst-Afrika med en konvertert Vildebeest I for å teste flyet som et flerbruksfly i 1932–1933, og Spesifikasjon 16/34 ble trukket opp rundt tre mann Vildebeest, som ble kåret til Vickers Vincent: forskjeller fra Vildebeest var minimal (den første produksjonen Vincent var, konverterte fra en Vildebeest Mk.II), hovedsakelig fjerning av torpedo utstyr, avsetning for en ekstra drivstofftank, melding-pick-up og pyrotekniske signalering utstyr.

Referanser
----------

1. ↑  Mason 1994, p. 200.
2. ↑  Jarrett *Aeroplane Monthly* February 1995, p. 18.
3. ↑  Mason 1994, pp. 200–201.
4. 1 2  Mason 1994, p. 201.
5. ↑  Mondey, David (1982). *Hamlyn Concise Guide to the British Aircraft of World War II*. Cheancellor. s. 213-214. ISBN 1851526684.
6. ↑  Andrews and Morgan 1988, p. 285.
7. ↑  Jarrett *Aeroplane Monthly* February 1995, pp. 19–20.
8. ↑  Mason 1994, p. 202.
**Propanol** C3H7OH betegner alkoholer avledet av propan.

Isomerer
--------

Det finnes to propanoler som har den samme kjemiske formelen, men som har ulik strukturformel og molekyloppbygning.

Fysiske egenskaper
------------------

På grunn av ulikhetene i oppbyggingen har de to væskene ulikt kokepunkt. Vanlig propanol (n-propanol) koker ved 97°C, mens isopropanol koker ved 82°C.

Nomenklatur
-----------

Riktig navnsetting på de to forbindelsene ifølge de internasjonale IUPAC reglene er propan-1-ol og propan-2-ol etter hvilket karbonatom OH-gruppen er festet på. Slike forbindelser med like kjemiske formler, men med ulik struktur kaller vi for isomere forbindelser.

Bruk
----

Både propanol og isopropanol er fargeløse væsker med typisk alkoholaktig lukt. De brukes som blant annet i vindusspylervæske, kondensfjerner, fettløsende rensemidler, som desinfeksjonsmiddel og i andre sammenhenger som blant annet i enkelte forsvarssprayer. 

|  |  |
| --- | --- |
| Oppslagsverk/autoritetsdata | Encyclopædia Britannica **·** Encyclopædia Britannica
 |
**Propriosepsjon** er alle menneskers evne til å avgjøre sine egne kroppsdelers posisjon. Fenomenet kalles også dypsensibilitet, og er nødvendig for å kunne holde balansen. For å kunne gjøre dette benytter kroppen seg av en spesiell type reseptorer, kalt proprioseptorer. Disse registrerer leddenes stilling gjennom å registrere spenningen i muskler og sener. Dette gjøres ikke alltid bevisst. Reseptorene sender informasjonen til lillehjernen. Når vi lukker øynene og bevisst forsøker å avgjøre for eksempel vinkelen i kneleddet, sendes informasjonen fra proprioseptorene til den somatsensoriske cortex hvor informasjonen gjøres forståelig for oss.

Propriosepsjon er en essensiell del av vårt bevisste og ubevisste bevegelsesmønster. Uten dette ville det kreve enorm konsentrasjon bare å for eksempel fylle et glass med vann fra en kran. Et friskt menneske kompenserer automatisk for vektøkningen som følge av vannet, og slipper samtidig å avgjøre hvor føttene skal plasseres for å beholde balansen. Propriosepsjon gjør det også mulig å bevege seg i et fullstendig mørklagt rom.

Propriosepsjon kan benyttes for å avgjøre om en person er beruset. Man ber personen lukke øynene og plassere en fingertupp på nesetippen. Normalt kan mennesker gjøre dette med noen få centimeter feil, men berusede personer har betydelig større problemer med dette. Mennesker med skadet propriosepsjon har problemer med å bevege seg, og må hele tiden konsentrere seg om hvor de plasserer føttene.

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Encyclopædia Universalis
 |
**Proporsjon** er det sammenlignbare størrelsesforholdet mellom ting, eksempelvis størrelser i forhold til mengde, høyde, bredde, antall, nummer, fordeling og så videre.

Proporsjoner i kunst, arkitektur, design o.a.
---------------------------------------------

Alle gjenstander, bilder, byggverk og kropper er satt sammen av enkeltelementer, deler eller størrelser. Størrelsesforholdet mellom delene, altså proporsjonene mellom disse, betyr mye for den visuelle helhetsopplevelsen og inntrykket av samspill mellom de ulike funksjonene i delene. Når man uttrykker at for eksempel en bygning har «gode proporsjoner» menes det at bygningen harmoniserer med omgivelsene, eller at flater og volumer i bygningen passer til hverandre, er vel koordinerte og til sammen virker visuelt tiltalende på tilskueren. Et begrep som på denne måten brukes om forskjellige bygningsformer fra ulike epoker, kan ikke bli entydig uten at man går dypt i estetisk teori.

Utgangspunktet for drøftingen av begrepet kan finnes i aritmetikkens og geometriens historie; dagliglivets praktiske mengdelære og filosofenes videre abstrahering. Menneskene var nødt til å utvikle nummer og system for å ordne sine omgivelser.

Når det gjelder flagg er det strenge regler for hvordan proporsjoner mellom høyde og bredde skal stå i forhold til hverandre. Det norske flagget har 16:22 som proporsjon mellom høyde og bredde .

Proporsjon i matematikk
-----------------------

I matematikken er proporsjon definert som «likhet mellom to tallforhold», uttrykt ved formelen (a:b) = (c:d). For eksempel (22:11) = (4:2). To størrelser er proporsjonale hvis forholdet mellom dem er konstant selv om størrelsene øker. 

Når et objekt har en konstant hastighet, er de strekningen som objektet har beveget seg, proporsjonalt med den tiden som er brukt. Hvis objektet dobler farten, dobles også lengden på tilbakelagt strekning.

Proporsjon i strafferetten
--------------------------

Innen strafferetten handler proporsjonalitetsprinsippet om at det skal være et rimelig forhold mellom straffen, gjerningspersonens skyld og forbrytelsens alvorlighetsgrad.

Proporsjonell valgordning
-------------------------

I Norge har vi en proporsjonal valgordning hvor kandidater velges i forhold til antall stemmer de eller deres valgliste får. Dette står i motsetning til det britiske parlamentsvalgsystemet, hvor det er flertallsvalg i enmannskretser.

Se også
-------

* Estetikk
* Det gylne snitt
* Format
* Komposisjon
* Proporsjonalitet
* Forholdsmessighetsprinsippet

Eksterne lenker
---------------

* Søk etter *proporsjon* i Bokmålsordboka og Nynorskordboka eller i Det Norske Akademis ordbok

Portal: Kunst

|  |  |
| --- | --- |
| Oppslagsverk/autoritetsdata | Encyclopædia Universalis
 |
**Karl Freiherr von Thüngen** (født 26. juni 1893 i Mainz i Det tyske rike, henrettet 24. oktober 1944 i Brandenburg-Görden-fengselettukthuset Brandenburg-Görden i Brandenburg an der Havel) var tysk general i under andre verdenskrig. Han deltok også i første verdenskrig.

Han ble dømt til døden og henrettet av Nazi-regimet etter det mislykkede 20. juli-attentatet i 1944.

Liv og virke
------------

### Bakgrunn

Karl XI. Freiherr von Thüngen stammet fra adelsslekten Thüngen. Han var sønn av Karl Ernst Freiherr von Thüngen (1839–1927) og Eva Elisabeth (født 1874), født Maier.

### Militær

Von Thüngen deltok første verdenskrig og var ved krigens slutt blitt forfremmet til Oberleutnant. Deretter ble han opptatt i Reichswehr og ble der forfremmet til han den 1. februar 1925 var blitt kaptein.

Han var blant annet tilhørende 17. Reiterregiment i Bamberg. Av dette regimentet var også fire andre offiserer som skulle late livet på grunn av motstand mot den nazjonalsosialistiske regime; oberst i.G. Claus Schenk Graf von Stauffenberg, major Ludwig Freiherr von Leonrod, oberst Rudolf Graf von Marogna-Redwitz og major Roland von Hößlin.

### Annen verdenskrig

Under andre verdenskrig tjenstgjorde Thüngen på Østfronten i 1942 og 1943 ved den 18. panserdivisjon.. Den 6. april 1943 fikk han Jernkorsets ridderkors og 20. juli 1944 ble han utnevnt av konspiratørene som sjef for forsvarsgruppe III (Berlin) som etterfølgeren til den arresterte general Joachim von Kortzfleisch. Han var ikke blant de medsammensvorne og senere deltok han i avhør av major Hans-Ulrich von Oertzen, en tilhenger av attentatet som var under hans kommando.

Han ble likevel senere arrestert av Gestapo og ble avsatt fra hæren i unåde og ble deretter stilt for Folkedomstolen og dømt til døden av Roland Freisler den 5. oktober 1944 og skutt av en eksekusjonspelotong i Brandenburg-Görden fengslet den 24. oktober 1944.

Utmerkelser og dekorasjoner
---------------------------

* 6. april 1943. Jernkorsets Ridderkors som generalløytnant og sjef for 18. panserivisjon

Referanser
----------

1. ↑  «Arkivert kopi». Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 15. august 2019.  «Arkivert kopi». Arkivert fra originalen 19. januar 2010. Besøkt 15. august 2019.
2. ↑  Veit Scherzer (utg.): *Deutsche Truppen im Zweiten Weltkrieg*, Band 5, Scherzers Militaer-Verl. Ranis/Jena 2009, ISBN 978-3-938845-22-6; S. 331
3. ↑  Joachim Fest:*Plotting Hitler's Death: The German Resistance to Hitler*, 1933–1945 (1994).  Manglende eller tom `|tittel=` (hjelp)

Litteratur
----------

* August Graf von Kageneck: *Die Bamberger Reiter.* München: Langen Müller 1992.
* Peter Steinbach/Johannes Tuchel: *Lexikon des Widerstands 1933-1945.* Verlag C.H.Beck*.* München. 1994. S. 192f.
* Bengt von zur Mühlen (utg.): *Die Angeklagten des 20. Juli vor dem Volksgerichtshof.* Chronos Film GmbH, Berlin 2001, ISBN 3-931054-06-3.
* Arnim Ramm: *Der 20. Juli vor dem Volksgerichtshof.* Berlin: wvb 2007. ISBN 978-3-86573-264-4.

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND
 |